ออมสินเร่งตั้งเวนเจอร์ สตาร์ทอัพ
ออมสินเดินหน้าตั้งเวนเจอร์แคปฯ 4 กอง วงเงิน 2,000 ล้าน หนุนช่วยสตาร์ทอัพ
8 พ.ย. 2559

ออมสินเดินหน้าตั้งเวนเจอร์แคปฯ 4 กอง วงเงิน 2,000 ล้าน หนุนช่วยสตาร์ทอัพ
นายชาติชาย พยุหนาวีชัย ผู้อำนวยการธนาคารออมสิน เปิดเผยความคืบหน้าเรื่องมาตรการตั้งเวนเจอร์แคปปิตอล (กองทุนร่วมทุน) สำหรับธุรกิจขนาดกลางและขนาดย่อม (เอสเอ็มอี) ที่อยู่ในระยะเริ่มต้น หรือกลุ่มสตาร์ทอัพ วงเงินรวม 6,000 ล้านบาท แบ่ง 3 ธนาคารรัฐ คือ ธนาคารกรุงไทย ธนาคารออมสิน และธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือเอสเอ็มอีแบงก์ แห่งละ 2,000 ล้านบาท ว่าในส่วนของธนาคารออมสิน ขณะนี้ได้เตรียมตั้งกองทุนทั้งหมด 4 กอง โดยกองแรกได้ลงนามกับตลาดหลักทรัพย์แห่งประเทศไทย (ตลท.) เพื่อทำเวนเจอร์ฯ กองแรกไปแล้ว 500 ล้านบาท แบ่งเป็นเงินจากธนาคารออมสิน 400 ล้านบาท เงินจาก ตลท. 100 ล้านบาท และที่ผ่านมาได้มีการร่วมลงทุนในเอสเอ็มอี กลุ่มอาหารและกลุ่มเทคโนโลยีทางการเงิน (ฟินเทค) ที่มีนวัตกรรมไปแล้ว 6-7 ราย เป็นเงินกว่า 100 ล้านบาท เฉลี่ยวงเงินลงทุนต่อรายประมาณ 10-20 ล้านบาท
นอกจากนี้ ธนาคารยังมีแผนตั้งกองทุนร่วมทุนกองที่ 2 ภายใต้ความร่วมมือของสำนักงานนวัตกรรมแห่งชาติ ซึ่งจะร่วมกับนักลงทุนจากประเทศอิสราเอลที่มีความเชี่ยวชาญด้านสตาร์ทอัพ และแสดงความสนใจเข้าร่วมลงทุนในกองทุนนี้ คาดว่ามูลค่ากองทุนจะอยู่ที่ 500-700 ล้านบาท เป้าหมายเน้นลงทุนเอสเอ็มอีขนาดใหญ่ที่มีนวัตกรรมสูงกว่ากองแรก และมีวงเงินลงทุนต่อรายสูงกว่ากองแรก
สำหรับกองทุนที่ 3 อยู่ระหว่างการหารือกับธนาคารพาณิชย์แห่งหนึ่ง เพื่อตั้งกองทุนและลงทุนในเอสเอ็มอีที่มีศักยภาพ และกองทุนที่ 4 อยู่ระหว่างหาผู้ร่วมทุน เพื่อตั้งกองทุนที่เน้นลงทุนในเอสเอ็มอีขนาดเล็กๆ โดยยอมรับว่ากองทุนนี้ค่อนข้างจะหาผู้ร่วมทุนได้ยาก เนื่องจาก เอสเอ็มอีรายเล็กๆ จะมีข้อจำกัดเรื่องการทำบัญชี การทำงานที่เป็นรูปแบบ
อย่างไรก็ตาม ธนาคารคาดว่าจะทยอยตั้งเวนเจอร์ฯ ได้จนครบวงเงินที่รัฐบาลตั้งเป้าหมายไว้ให้ที่ 2,000 ล้านบาท ซึ่งนอกจากการให้ร่วมทุนแล้ว ธนาคารจะทำเรื่องการพัฒนาผู้ประกอบการรุ่นใหม่ควบคู่ไปด้วย
ก่อนหน้านี้ รัฐบาลมีนโยบายที่จะ ส่งเสริมผู้ประกอบการรุ่นใหม่ หรือสตาร์ทอัพ โดยสำนักงานส่งเสริมวิสาหกิจขนาดกลางและขนาดย่อม (สสว.) ได้อนุมัติโครงการพัฒนาผู้ประกอบการใหม่ที่มี นวัตกรรม ตั้งเป้าหมายสร้างผู้ประกอบการเอสเอ็มอีรายใหม่ไม่ต่ำกว่า 1 หมื่นราย ระหว่างปี 2559-2561 ด้วยการอบรมผู้ประกอบการสตาร์ทอัพให้เข้าใจหลักธุรกิจเบื้องต้น
จากนี้ สสว.จะประสาน 3 แบงก์รัฐ ทั้งเอสเอ็มอีแบงก์ ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ให้การสนับสนุนสินเชื่อเงื่อนไขผ่อนปรนตั้งเป้าหมายภายในเดือน มี.ค. 2560 จะผลิตผู้ประกอบการสตาร์ทอัพ ไม่ต่ำกว่า 3,000 ราย